GENERÁLNA PROKURATÚRA
SLOVENSKEJ REPUBLIKY

VIII/1 Spr 119/23/1000  
Zbierka služobných predpisov
generálneho prokurátora
Slovenskej republiky
Por. č. 7/2024

P O K Y N

generálneho prokurátora Slovenskej republiky

z 22. februára 2024,

ktorým sa upravuje zriadenie, pôsobnosť a činnosť vyraďovacej a likvidačnej komisie Generálnej prokuratúry Slovenskej republiky

Podľa § 10 ods. 2 zákona č. 153/2001 Z. z. o prokuratúre v znení neskorších predpisov vydávam tento pokyn:

Článok 1
Zriadenie a pôsobnosť komisie 

	Zriaďuje sa vyraďovacia a likvidačná komisia Generálnej prokuratúry Slovenskej republiky (ďalej len „komisia“) ako poradný orgán generálneho prokurátora Slovenskej republiky (ďalej len „generálny prokurátor“) na posudzovanie návrhov na nakladanie s prebytočným majetkom štátu v správe Generálnej prokuratúry Slovenskej republiky (ďalej len „generálna prokuratúra“), neupotrebiteľným majetkom štátu v správe generálnej prokuratúry a návrhov na likvidáciu neupotrebiteľného majetku štátu v správe generálnej prokuratúry vrátane dohľadu nad touto likvidáciou.

Článok 2
Vymedzenie pojmov 

(1)	Prebytočný majetok štátu je majetok štátu, ktorý neslúži a ani v budúcnosti nebude slúžiť generálnej prokuratúre na plnenie úloh v rámci predmetu jej činnosti alebo v súvislosti s ním.

(2) O prebytočnosti majetku štátu rozhoduje generálny prokurátor na návrh komisie. Rozhodnutie o prebytočnosti majetku štátu musí byť písomné a musí obsahovať najmä označenie prebytočného majetku štátu a jeho identifikačné údaje. K rozhodnutiu je potrebné dodatočne pripojiť doklad o tom, ako bolo naložené s prebytočným majetkom štátu. Na rozhodnutie o prebytočnosti majetku štátu sa nevzťahujú všeobecné predpisy o správnom konaní.)

	(3) Neupotrebiteľný majetok štátu sú hnuteľné veci alebo stavby, ktoré pre svoje úplné opotrebenie alebo poškodenie, zrejmú zastaranosť alebo nehospodárnosť v prevádzke alebo z iných závažných dôvodov nemôžu slúžiť svojmu účelu alebo určeniu; za neupotrebiteľný majetok štátu sa považujú aj hnuteľné veci, s ktorými sa nepodarilo naložiť v ponukovom konaní a v osobitnom ponukovom konaní. 

(4) O neupotrebiteľnosti majetku štátu rozhoduje generálny prokurátor na návrh komisie. Rozhodnutie o neupotrebiteľnosti majetku štátu musí byť písomné a musí obsahovať najmä označenie neupotrebiteľného majetku štátu a jeho identifikačné údaje. Na rozhodnutie o neupotrebiteľnosti majetku štátu sa nevzťahujú všeobecné predpisy o správnom konaní.1)

Článok 3
Činnosť komisie

	Komisia najmä
a)	posudzuje návrhy čiastkovej inventarizačnej komisie na nakladanie s prebytočným majetkom štátu a neupotrebiteľným majetkom štátu v správe generálnej prokuratúry,
b)	vykonáva fyzickú obhliadku prebytočného majetku štátu a neupotrebiteľného majetku štátu za prítomnosti nadpolovičnej väčšiny jej členov,
c)	navrhuje spôsob nakladania s prebytočným majetkom štátu s ohľadom na požiadavku účelnosti, hospodárnosti a súladu so všeobecne záväznými právnymi predpismi,
d)	navrhuje spôsob likvidácie neupotrebiteľného majetku štátu a dohliada nad realizáciou tejto likvidácie.

Článok 4
Zloženie komisie

	(1) Komisia má päť členov v zložení
a)	predseda komisie,
b)	tajomník komisie,
c)	traja členovia komisie, z ktorých aspoň jeden člen je zamestnanec ekonomického odboru generálnej prokuratúry.

(2) Predsedu, tajomníka a členov komisie vymenúva a odvoláva generálny prokurátor na návrh námestníka generálneho prokurátora.

(3) Tajomník komisie je zamestnanec ekonomického odboru generálnej prokuratúry, ktorý zodpovedá za operatívnu evidenciu majetku.

(4) Funkčné obdobie začína vymenovaním za člena komisie a končí odvolaním, skončením služobného pomeru, pracovného pomeru, alebo štátnozamestnaneckého pomeru, písomným vzdaním sa členstva alebo smrťou.

(5) Písomnú agendu komisie vedie tajomník komisie. 

Článok 5
Rokovania komisie

	(1) Zasadnutie komisie zvoláva predseda komisie aspoň tri pracovné dni vopred písomne alebo elektronickou poštou. Komisia zasadá spravidla
a)	po ukončení inventarizácie majetku štátu v správe generálnej prokuratúry na základe návrhu opatrení nakladania s prebytočným a neupotrebiteľným majetkom štátu uvedených Ústrednou inventarizačnou komisiou v inventarizačnom zápise,
b)	v priebehu roka na návrh riaditeľa ekonomického odboru generálnej prokuratúry na základe zistenia prebytočného majetku štátu alebo neupotrebiteľného majetku štátu v správe generálnej prokuratúry. 

(2) Neoddeliteľnou súčasťou návrhu na vydanie rozhodnutia generálneho prokurátora o neupotrebiteľnosti majetku štátu a rozhodnutia o prebytočnosti majetku štátu musí byť návrh na ďalšie naloženie s týmto majetkom. 

(3) Na preukázanie neupotrebiteľnosti elektronických zariadení, prevádzkových strojov, bielej a spotrebnej techniky, počítačov, mobilov, ďalšej výpočtovej techniky a kancelárskych strojov je prílohou návrhu na vyradenie odborný technický posudok o ich nepoužiteľnosti, neopraviteľnosti alebo nerentabilnosti opravy vyraďovaného majetku štátu. Bez takéhoto odborného posudku uvedené neupotrebiteľné veci nie je možné navrhnúť na likvidáciu a zlikvidovať. Vypracovanie odborného posudku zabezpečí zamestnanec zodpovedný za vedenie operatívnej evidencie majetku oddelenia hospodárskej správy ekonomického odboru generálnej prokuratúry. 

(4) Komisia je uznášaniaschopná, ak je na jej zasadnutí prítomná nadpolovičná väčšina všetkých členov. Komisia prijíma uznesenia nadpolovičnou väčšinou hlasov prítomných členov. V prípade rovnosti hlasov rozhoduje hlas predsedu komisie.

(5) Komisia predložené návrhy posudzuje najmä z hľadiska 
a)	charakteru vecí navrhnutých na vyradenie,
b)	opotrebovania, poškodenia, zrejmej zastaranosti, nehospodárnosti v prevádzke alebo z iných závažných dôvodov, pre ktoré majetok štátu nemôže slúžiť svojmu účelu alebo určeniu,
c)	návrhu opatrení predložených Ústrednou inventarizačnou komisiou k spôsobu naloženia s majetkom štátu.

(6) Z rokovania komisie tajomník vyhotoví zápisnicu v troch vyhotoveniach, ktorú podpíšu všetci prítomní členovia komisie. Zápisnica obsahuje najmä
a)	dôvod návrhu,
b)	identifikačné údaje majetku štátu (výrobné číslo, pokiaľ ho majetok má a inventárne číslo vedené v operatívnej evidencii majetku),
c)	obstarávaciu a zostatkovú cenu majetku,
d)	rok zaradenia do používania a umiestnenie majetku štátu,
e)	dátum vykonania fyzickej obhliadky prebytočného majetku štátu a/alebo neupotrebiteľného majetku štátu a podpis členov komisie, ktorí obhliadku vykonali,
f)	vykonanie ponukového konania alebo osobitného ponukového konania na prebytočný majetok štátu v správe generálnej prokuratúry,
g)	návrh spôsobu likvidácie neupotrebiteľného majetku štátu,
h)	dátum vyhotovenia zápisnice a podpis prítomných členov komisie,
i)	odborný technický posudok, ak ide o prípady podľa odseku 3.

(7) Rovnopis zápisnice slúži ako podklad pre rozhodnutie generálneho prokurátora o prebytočnosti majetku štátu alebo neupotrebiteľnosti majetku štátu. Jeden rovnopis si ponechá predseda komisie, druhý si ponechá tajomník komisie. 

Článok 6
Likvidácia majetku

(1) Na základe písomného rozhodnutia generálneho prokurátora o neupotrebiteľnosti majetku štátu (ďalej len „rozhodnutie o neupotrebiteľnosti majetku štátu“) komisia dozerá na vykonanie dôslednej fyzickej likvidácie neupotrebiteľného majetku štátu v súlade so všeobecne záväznými právnymi predpismi platnými na území Slovenskej republiky.  

(2) Neupotrebiteľný majetok štátu, ktorý môže byť využitý ako druhotná surovina, ponúkne správca právnickej osobe alebo fyzickej osobe, ktorá sa zaoberá výkupom druhotných surovín. Ak nebude neupotrebiteľný majetok štátu využitý ako druhotná surovina, komisia zabezpečí jeho likvidáciu v súlade s osobitným predpisom.)

(3) K rozhodnutiu o neupotrebiteľnosti majetku štátu tajomník komisie dodatočne pripojí doklad o spôsobe naloženia s neupotrebiteľným majetkom štátu. V zápise uvedie začatie a ukončenie fyzickej likvidácie s presnou špecifikáciou likvidovaného majetku štátu a spôsobe jeho likvidácie.

(4) Likvidácia neupotrebiteľného majetku štátu sa vykoná najneskôr do piatich mesiacov od vydania rozhodnutia o neupotrebiteľnosti majetku štátu. Zamestnanec ekonomického odboru generálnej prokuratúry zodpovedný za operatívnu evidenciu majetku po ukončení likvidácie neupotrebiteľného majetku štátu vykoná jeho vyradenie bez zbytočného odkladu, účelne a s maximálnou hospodárnosťou v súlade s osobitným predpisom.)

Článok 7
Vyradenie prebytočného majetku

	Po vyhlásení majetku štátu za prebytočný majetok štátu zamestnanec ekonomického odboru generálnej prokuratúry zodpovedný za operatívnu evidenciu majetku vykoná jeho vyradenie bez zbytočného odkladu, účelne a s maximálnou hospodárnosťou v súlade s osobitným predpisom.3)

Článok 8
Splnomocňovacie ustanovenie

	Krajskí prokurátori upravia zriadenie, pôsobnosť a činnosť vyraďovacej a likvidačnej komisie v obvode svojej pôsobnosti osobitným služobným predpisom. 

Článok 9
Zrušovacie ustanovenie

	Zrušuje sa pokyn generálneho prokurátora Slovenskej republiky por. č. 12/2012 z 15. júna 2012, ktorým sa upravuje zriadenie, pôsobnosť a činnosť vyraďovacej a likvidačnej komisie Generálnej prokuratúry Slovenskej republiky.

Článok 10
Účinnosť

	Tento pokyn nadobúda účinnosť 1. marca 2024. 

podpis
Dr. h. c. JUDr. Maroš  Ž i l i n k a, PhD.
generálny prokurátor Slovenskej republiky